TTB boshlig‘i fuqaroni ishga qabul qilish uchun katta hamshira orqali 500 dollar pora olgan. Qarshi tuman tuman tibbiyot birlashmasi boshlig‘i pora olayotganda ushlangan. Bu haqda Qashqadaryo viloyati prokuraturasi matbuot kotibi xabar bermoqda. Ma’lum qilinishicha, fuqaro S.Q.ning arizasi yuzasidan huquqni muhofaza qiluvchi organlar bilan hamkorlikda tezkor tadbir o‘tkazilgan. Tadbirda Qarshi tuman tibbiyot birlashmasi boshlig‘i M.M. birlashmada katta hamshira lavozimida ishlovchi S.A. orqali fuqaro S.Q.ni ishga qabul qilish evaziga 500 dollarni pora tariqasida olgan vaqtida ashyoviy dalillar bilan ushlangan. Qayd etilishicha, mazkur holat yuzasidan departamentning viloyat boshqarmasi tomonidan Jinoyat kodeksining 210-moddasi (pora olish) bilan jinoyat ishi qo‘zg‘atilgan. Hozirda Qarshi tuman prokuraturasi tomonidan dastlabki tergov harakatlari olib borilmoqda.